KOMISSION TÄYTÄNTÖÖNPANOASETUS (EU) 2022/1360,

annettu 28 päivänä heinäkuuta 2022,

asetuksen (EU) N:o 1321/2014 muuttamisesta siltä osin kuin on kyse oikeasuhtaisempien vaatimusten täytäntöönpanosta urheilu- ja harrasteilmailussa käytettävien ilma-alustan osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004 ja (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 17 artiklan 1 kohdan sekä 62 artiklan 14 ja 15 kohdan,

sekä katsoo seuraavaa:

(1) Komission asetuksessa (EU) N:o 1321/2014 (2) vahvistetaan ilma-alusten jatkuvaa lentokelpoisuutta koskevat vaatimukset, mukaan lukien komponenttien asentamista ilma-aluksiin/ilma-aluksissa koskevat vaatimukset.

(2) Komission delegoidulla asetuksella (EU) 2022/1358 (3) komission asetukseen (EU) N:o 748/2012 (4) lisättiin uusi liite I b (21 osa – Kevyt) oikeasuhtaisuuden parantamiseksi urheilu- ja harrasteilmailussa käytettävien ilma-alusten osalta.

(3) Suunnittelusta asetuksen (EU) N:o 748/2012 mukaisesti vastaavan tahon on toimitettava tietyt tiedot, joita käytetään asetuksen (EU) N:o 1321/2014 mukaisissa toimissa jatkuvan lentokelpoisuuden ylläpitämiseksi. Sen vuoksi asetusta (EU) N:o 1321/2014 on tarpeen muuttaa sisällyttämällä siihen myös viittaukset tällaisiin asetuksen (EU) N:o 748/2012 uuden liitteen I b mukaisesti laadittaviin tietoihin.

(4) Asetuksessa (EU) N:o 1321/2014 viitataan erityisesti asetuksen (EU) N:o 748/2012 liitteen I mukaisesti suunnittelusta vastaaviin tahoihin. Mainitun asetuksen uudessa liitteessä I b otetaan käyttöön uusi luokka taholle, joka voi olla vastuussa suunnittelusta ja joka olisi otettava huomioon myös komission asetuksessa (EU) N:o 1321/2014.

(5) Sen vuoksi asetusta (EU) N:o 1321/2014 olisi muutettava.

(6) Tässä asetuksessa säädetyt toimenpiteet ovat Euroopan unionin lentoturvallisuusviraston (EASA) asetuksen (EU) 2018/1139 75 artiklan 2 kohdan b alakohdan ja 76 artiklan 1 kohdan mukaisesti antaman lausunnon nro 05/2021 (5) mukaiset.

(7) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetus (EU) N:o 1321/2014 seuraavasti: 1) muutetaan liite I (M osa) tämän asetuksen liitteen I mukaisesti; 2) muutetaan liite II (145 osa) tämän asetuksen liitteen II mukaisesti; 3) muutetaan liite III (66 osa) tämän asetuksen liitteen III mukaisesti; 4) muutetaan liite Vb (ML osa) tämän asetuksen liitteen IV mukaisesti; 5) muutetaan liite Vc (CAMO osa) tämän asetuksen liitteen V mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 25 päivästä elokuuta 2023 alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1).

(3) Komission delegoitu asetus (EU) 2022/1358, annettu 2 päivänä kesäkuuta 2022, asetuksen (EU) N:o 748/2012 muuttamisesta urheilu- ja harrasteilmailussa käytettäviä ilma-aluksia koskevien oikeasuhtaisempien vaatimusten täytäntöönpanon osalta (EUVL L 205, 5.8.2022, s. 7).

(4) Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (EUVL L 224, 21.8.2012, s. 1).

(5) Euroopan unionin lentoturvallisuusviraston lausunto N:o 05/2021, annettu 22 päivänä lokakuuta 2021, Part 21 Light – Certification and declaration of design compliance of aircraft used for sport and recreational aviation and related products and parts, and declaration of design and production capability of organisations (https://www.easa.europa.eu/document-library/opinions/opinion-052021).